<classify> S PIKA wa Bunge, Job Ndugai amewanyoshea kidole wakaguzi wa shule kwa kudai wamekuwa kikwazo na kurudisha nyuma juhudi za wananchi za kujenga shule.Akichangia wakati wa kikao cha kuchagua wanafunzi wa kuingia kidato cha kwanza kwa mwaka 2019, Ndugai alisema pamoja na juhudi za wananchi za kujenga shule, idara ya ukaguzi imekuwa ikitoa sababu za kutoidhinisha shule hizo kuanza kazi.Wananchi wanajitolea na kujenga shule, hakuna hata senti tano ya serikali, lakini wakija wakaguzi wa shule wamekuwa wakitoa sababu kibao na kukwamisha shule hizo kuanza, hali hiyo inarudisha nyuma juhudi za wananchi, alisema.Aidha, Ndugai ambaye ni Mbunge wa Kongwa, alisema tatizo la mdororo wa elimu linaanzia katika ofisi ya Katibu Tawala wa Mkoa RAS na kuwataka wataalamu ambao wanachangia kuifanya Dodoma kufanya vibaya kuwajibishwa.Naye Mkuu wa Wilaya ya Dodoma, Patrobas Katambi alisema suala la kutokomeza utoro kwa wanafunzi liko katika uwezo wa viongozi na kuhimiza ushirikiano katika kumaliza tatizo hilo.Tatizo nililolibaini ni kuwa utoro wa wanafunzi pia unachangia na wanafunzi hawa kupewa majukumu ya kuhudumia familia, ukienda kwenye minada hili utaliona sana. Lakini kama viongozi tunaweza kukabiliana nayo, alisema.Awali akisoma taarifa ya matokeo ya mtihani wa kumaliza elimu ya msingi mwaka 2018, Ofisa Elimu Taaluma Mkoa, Eliud Njogera alisema wanafunzi 57,966 walianza darasa la kwanza mwaka 2012 na walioshindwa kufika darasa la saba walikuwa ni wanafunzi 12,587 sawa na asilimia 21.71.Naye, Mbunge wa Chemba, Juma Nkamia alikosoa suala la mgawanyo wa walimu na kudai kuwa shule za mjini au zilizoko kandokando ya barabara zimekuwa zikipewa walimu wengi. Aidha, Nkamia alitaka mfumo wa sasa kubadilishwe kwa makatibu kata kuwa na elimu ya juu, ikiwa ni tofauti na sasa ambapo makatibu kata elimu kiwango cha chini cha elimu ni cheti.Akijibu hoja hizo, Katibu Tawala Mkoa wa Dodoma, Maduka Kessy alisema suala la wakaguzi na upangaji wa walimu ni suala ambalo halishughulikiwi na ofisi yake ila aliahidi kulifikisha katika mamlaka husika.  <topic>: KITAIFA 